CELEX: 32020D1735
Language: sk
Date: 2020-11-12 00:00:00
Title: Rozhodnutie Európskej centrálnej banky (EÚ) 2020/1735 z 12. novembra 2020, ktorým sa mení rozhodnutie (EÚ) 2016/2248 o rozdeľovaní menových príjmov národných centrálnych bánk členských štátov, ktorých menou je euro (ECB/2020/55)

20.11.2020   
               
               
                  SK
               
               
                  Úradný vestník Európskej únie
               
               
                  L 390/60
               
            
         ROZHODNUTIE EURÓPSKEJ CENTRÁLNEJ BANKY (EÚ) 2020/1735
         z 12. novembra 2020,
         ktorým sa mení rozhodnutie (EÚ) 2016/2248 o rozdeľovaní menových príjmov národných centrálnych bánk členských štátov, ktorých menou je euro (ECB/2020/55)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na Štatút Európskeho systému centrálnych bánk a Európskej centrálnej banky, a najmä na jeho článok 32,
         keďže:
         
                     (1)
                  
                  
                     Rozhodnutím Európskej centrálnej banky (EÚ) 2020/440 (ECB/2020/17) (1) sa zaviedol dočasný núdzový pandemický program nákupu aktív (pandemic emergency purchase programme – PEPP) na účely menovej politiky.
                  
               
                     (2)
                  
                  
                     Rovnako ako v prípade nástrojov kúpených v rámci programu nákupu aktív verejného sektora na sekundárnom trhu, ktorý zaviedla Európska centrálna banka (ECB) na základe rozhodnutia Európskej centrálnej banky (EÚ) 2020/188 (ECB/2020/9) (2), dlhové nástroje vydané ústrednými, regionálnymi a miestnymi vládami a uznanými agentúrami a náhradné dlhové nástroje vydané verejnými nefinančnými korporáciami, ktoré sú nakúpené v rámci PEPP zavedeného na základe rozhodnutia (EÚ) 2020/440 (ECB/2020/17), by sa mali považovať za nástroje, ktoré vytvárajú príjem vo výške referenčnej sadzby, ako je vymedzená v rozhodnutí Európskej centrálnej banky (EÚ) 2016/2248 (ECB/2016/36) (3).
                  
               
                     (3)
                  
                  
                     S cieľom zabezpečiť konzistentnosť v rámci systému menových príjmov sa zaviedlo nové aktívum vedené oddelene.
                  
               
                     (4)
                  
                  
                     Rada guvernérov 24. júna 2020 rozhodla, že ako súčasť opatrení ECB v reakcii na krízu spôsobenú pandémiou ochorenia spôsobeného koronavírusom (COVID-19) by sa mali zriadiť facility centrálnych bánk Eurosystému na dodanie likvidity v eurách centrálym bankám mimo Eurosystému. Príjem z operácií na dodanie likvidity v eurách centrálnym bankám mimo Eurosystému by sa mal rozdeliť medzi národné centrálne banky členských štátov, ktorých menou je euro, ako súčasť systému menových príjmov a príslušné zostatky by sa mali zahrnúť do vymedzenia aktív vedených oddelene uvedeného v rozhodnutí (EÚ) 2016/2248 (ECB/2016/36).
                  
               
                     (5)
                  
                  
                     Rozhodnutie (EÚ) 2016/2248 (ECB/2016/36) by sa preto malo zodpovedajúcim spôsobom zmeniť,
                  
               PRIJALA TOTO ROZHODNUTIE:
         
            Článok 1
            Zmeny
            Rozhodnutie (EÚ) 2016/2248 (ECB/2016/36) sa mení takto:
            
                        1.
                     
                     
                        Článok 3 ods. 1 písm. b) bod iii) sa nahrádza takto:
                        
                                    „iii)
                                 
                                 
                                    dlhové nástroje vydané ústrednými, regionálnymi a miestnymi vládami a uznanými agentúrami a náhradné dlhové nástroje vydané verejnými nefinančnými korporáciami držané na účely menovej politiky podľa rozhodnutia Európskej centrálnej banky (EÚ) 2020/188 (ECB/2020/9) (*1) alebo podľa rozhodnutia Európskej centrálnej banky (EÚ) 2020/440 (ECB/2020/17) (*2).
                                 
                              
                           (*1)  Rozhodnutie Európskej centrálnej banky (EÚ) 2020/188 zo 3. februára 2020 o programe nákupu aktív verejného sektora na sekundárnom trhu (ECB/2020/9) (Ú. v. EÚ L 39, 12.2.2020, s. 12)."
                        
                        
                           (*2)  Rozhodnutie Európskej centrálnej banky (EÚ) 2020/440 zo 24. marca 2020 o dočasnom núdzovom pandemickom programe nákupu aktív (ECB/2020/17) (Ú. v. EÚ L 91, 25.3.2020, s. 1).“"
                        
                     
                  
                        2.
                     
                     
                        Príloha II sa mení v súlade s prílohou k tomuto rozhodnutiu.
                     
                  
         
            Článok 2
            Nadobudnutie účinnosti
            Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
            Uplatňuje sa od 31. decembra 2020.
         
         
            Vo Frankfurte nad Mohanom 12. novembra 2020
            
               
                  Prezidentka ECB
               
               Christine LAGARDE
            
         
         
            (1)  Rozhodnutie Európskej centrálnej banky (EÚ) 2020/440 zo 24. marca 2020 o dočasnom núdzovom pandemickom programe nákupu aktív (ECB/2020/17) (Ú. v. EÚ L 91, 25.3.2020, s. 1).
         
            (2)  Rozhodnutie Európskej centrálnej banky (EÚ) 2020/188 z 3. februára 2020 o programe nákupu aktív verejného sektora na sekundárnom trhu (ECB/2020/9) (Ú. v. EÚ L 39, 12.2.2020, s. 12).
         
            (3)  Rozhodnutie Európskej centrálnej banky (EÚ) 2016/2248 z 3. novembra 2016 o rozdeľovaní menových príjmov národných centrálnych bánk členských štátov, ktorých menou je euro (ECB/2016/36) (Ú. v. EÚ L 347, 20.12.2016, s. 26).
      
      
         
            PRÍLOHA
            Príloha II k rozhodnutiu (EÚ) 2016/2248 (ECB/2016/36) sa mení takto:
            
                        1.
                     
                     
                        V oddiele A sa vkladá táto položka 9a:
                        
                                    „9a.
                                 
                                 
                                    Zostatky súvisiace s akumulovaným kupónovým úrokom z cenných papierov so zníženou hodnotou držaných na účely menovej politiky (s výnimkou akumulovaného kupónového úroku z cenných papierov so zníženou hodnotou uvedených v článku 3 ods. 1 písm. b) tohto rozhodnutia) (časť položky aktív 11.5 HS).“
                                 
                              
                  
                        2.
                     
                     
                        V oddiele A sa dopĺňa táto položka 11:
                        
                                    „11.
                                 
                                 
                                    Pohľadávky voči centrálnym bankám mimo Eurosystému, ktoré súvisia s operáciami na dodanie likvidity (časť položky aktív 4.1 HS alebo časť podsúvahových aktív).“